A választások előtti utolsó Medián-felméréshez képest mintegy 7 százalékot esett a Fidesz támogatottsága az összes megkérdezett körében. Ezzel párhuzamosan ennyit nőtt a bizonytalanok aránya, olvasható a legfrissebb HVG-ben.

A Fidesz támogatottsága és a bizonytalanok aránya szinkronban mozog idén március óta, két mérésen keresztül is megfigyelhető ez a trend. A kormánypárt szimpatizánsai csökkennek (májushoz képest szeptemberre további 4 százalékponttal, 37-re), az el nem kötelezett polgárok száma nő (május óta 6 százalékponttal 31-re). Ez a legfontosabb tanulsága a Medián friss mérésének. Ez minden magyar pártból vegyes reakciót válthat ki:

a Fidesz bánhatja a leszakadó félmillió szavazót, de örömmel konstatálhatja, hogy azokat még visszaszerezheti a bizonytalanok táborából,

az ellenzék pedig hiába örülne a Fidesz relatív gyengülésének, egyetlen elvesztett kormánypárti szavazót sem tud megszólítani.

A Fidesz a teljes lakosság körében 37 százalékon áll tehát. Az ellenzéki pártok csak a pincében versenyezhetnek, mert ebben a társadalmi csoportban egyik sem éri el a kétjegyű tartományt. A Jobbik 9, az MSZP 8, a DK pedig 6 százalékot ér el a teljes népességben. Az LMP 3 százaléka a Medián szerint nem lenne elég a küszöb megugrásához, a többiek pedig ennél is rosszabbul szerepeltek a szeptemberi mérésben.

A számokat és a grafikonokat a HVG e heti számából olvashatják ki. A Garancsi-féle luxusrepülőn a választani tudó "biztos" szavazók arányának olvasása után talán pezsgőt is bontanak a MOL VIDI következő meccsére meghívott kormányfővel.